SKRIFTLIG FORESPØRGSEL E-0509/00

af Christopher Huhne (ELDR) til Kommissionen

(28. februar 2000)

Om: Vurdering af forskelle i inflationsraterne

I svaret på skriftlig forespørgsel E-2228/99(1) af Solbes Mira af 20. december 1999 anfører Kommissionen, at inflationsforskellene vil blive overvåget nøje under hensyntagen til den generelle økonomiske tilstand, således at skadelige forskelle i inflationen kan undgås. Hvordan har Kommissionen på baggrund af sine videre udtalelser om, at det er særdeles vanskeligt at forudse, hvilken virkning vedvarende inflationsforskelle inden for ØMU vil få, til hensigt at vurdere sådanne inflationsforskelle? Ville Kommissionens foreslåede vurdering være mere troværdig, hvis den var baseret på en forudgående snarere end en efterfølgende undersøgelse af dette spørgsmål? Har Kommissionen til hensigt at offentliggøre en sådan undersøgelse ledsaget af samtlige nødvendige forbehold vedrørende de usikkerhedsmomenter, der er forbundet med de pågældende antagelser?

(1) EFT C 219 E af 1.8.2000, s. 127.

Svar afgivet på Kommissionens vegne af Pedro Solbes Mira

(27. marts 2000)

Kommissionen og Rådet følger hele tiden den økonomiske udvikling i eurozonen og de enkelte medlemsstater. Overvågningen foregår bl.a. ved at udarbejde officielle dokumenter såsom Årsberetningen om den økonomiske udvikling i EU og ved at føre overvågningsdiskussioner i Det Økonomiske og Finansielle Udvalg, Udvalget for Økonomisk Politik, Euro-11-gruppen og Økofin-Rådet. Kontrollen med inflations- og konjunkturforskelle i eurozonen er en vigtig del af den økonomiske overvågning.

Kommissionen konstaterer, at der kan forekomme vedvarende inflationsforskelle i Den Økonomiske og Monetære Union (ØMU). Dette forhold understreges af nylige empiriske undersøgelser, som baserer sig på Balassa-Samuelson-modellen og udgør et vigtigt grundlag for vurderingen af den faktiske inflationsudvikling. Imidlertid indikerer en gennemgang af de antagelser, der ligger til grund for disse numeriske simulationer, at det er vanskeligt at beregne på forhånd, hvor store de vedvarende inflationsforskelle i eurozonen vil blive. Dette kan ikke beregnes med nogen større sikkerhed.

Til vurderingen af inflationsforskelle i ØMU benytter Kommissionen sig ikke af en statisk model og påregner heller ikke at gøre dette i fremtiden. I stedet vil en række faktorer, som kan begrunde forskelle i de økonomiske resultater, blive taget i betragtning. For tiden vurderer Kommissionen konjunktur- og inflationsforskelle på basis af et stort antal indikatorer, bl.a. produktionsgab, økonomisk vækst, løn, enhedslønomkostninger, inflation, ændringer i priser for handlede og ikke-handlede varer samt bevægelser i reale valutakurser i forhold til langsigtede købekraftsparitetsniveauer.

Med henblik på at fremme forståelsen for inflationsforskelle i ØMU har Kommissionen til hensigt at foretage en ekstern undersøgelse for at analysere årsagerne til vedvarende inflationsforskelle på basis af en modificeret Balassa-Samuelson-model. Resultaterne af undersøgelsen ventes at foreligge i slutningen af 2000 og vil derefter blive offentliggjort. Undersøgelsen skal ikke kun indeholde ex ante-skøn over inflationsforskelle i ØMU, men har ligeledes det vigtige formål at bidrage til forbedring og justering af den model, som Kommissionen anvender med henblik på at vurdere konjunktur- og inflationsforskelle i ØMU.